Legal Document

Category: 5

Text:
69. ΑΠΟΦΑΣΙΣ ΥΠΟΥΡΓΟΥ ΕΜΠΟΡΙΟΥ Αριθ. 247971/17971 της 12/29 Δεκ. 1961 (ΦΕΚ Β΄ 461) Περί δημοσιεύσεως των διακηρύξεων των 3 Δ/νσεων Α΄, Β΄ και Γ΄ Κρατικών Αγορών εις τον ημερήσιον τύπον. Έχοντες υπ’ όψει: 1)Τας διατάξεις του Α.Ν. 1030/46 περί εξαγοράς, συγκεντρώσεως και διαθέσεως ειδών εξυπηρετούντων τας βιοτικάς ανάγκας του λαού. 2.Την υπ’ αριθ. 255656/8390/25.10.57 απόφασιν του Υπουργού Εμπορίου περί πωλήσεως εις το εξωτερικόν εφοδίων του Δημοσίου. 3.Το άρθρ. 6 του Ν.Δ. 3095/54 «περί οργανώσεως και λειτουργίας της Υπηρεσίας Κρατικών Προμηθειών». 4.Τας υπ’ αριθ. 8752/2.3.55 και 48495/23.9.59 αποφάσεις του Υπουργού Οικονομικών, περί δημοσιεύσεων κλπ. 5.Το από 30.12.59 Β.Δ/μα περί μεταφοράς του συνόλου των θέσεων της Υ.Κ.Π. και των επί ταύτης αρμοδιοτήτων του Υπουργού Οικονομικών, εις το Υπουργείον Εμπορίου. 6.Το υπ’ αριθ. 866/60 Β.Δ/μα «περί οργανισμού του Υπουργείου Εμπορίου» εν συνδυασμώ προς τας διατάξεις του Ν.Δ. 3070/54. 7.Την ανάγκην ενοποιήσεως των εις τον ημερήσιον τύπον γενομένων δημοσιεύσεων των τριών Α΄, Β΄ και Γ΄ Δ/νσεων Κρατικών Αγορών και του τρόπου πληρωμής αυτών, αποφασίζομεν: Τροποποιούμεν τας υπ’ αριθ. 48495/55 και 146663/61 αποφάσεις δημοσιευθείσας αντιστοίχως εις τα υπ’ αριθ. 275/Β/55 και 133/Β/61 Φ.Ε.Κ. ως ακολούθως: Αι σχετικαί διακηρύξεις διαγωνισμών προμηθείας ή πωλήσεως διαφόρων εφοδίων εκ του εξωτερικού ή εσωτερικού ή ναυλώσεων κλπ. των διενεργουμένων υπό των Διευθύνσεων Α΄, Β΄ και Γ΄ Κρατικών Αγορών δημοσιεύονται εν περιλήψει εις 10 εφημερίδας 7 πολιτικάς και 3 οικονομικάς εκ των ημερησίως εκδιδομένων εν Ελλάδι. Αι ως ανωτέρω εφημερίδες θα καθορίζωνται δι’ αποφάσεως του Υφυπουργού Εμπορίου, εκ των αποδεχομένων το καθορισθέν ή καθορισθησόμενον τιμολόγιον του Υπουργείου Οικονομικών δια τας δημοσιεύσεις του Δημοσίου. Η παρούσα ισχύουσα από της 25 Αυγ. 1961, δημοσιευθήτω εις την Εφημερίδα της Κυβερνήσεως.